Lav et referat af nedenstående tekst:

Tekst:
Det danske kvindelandshold i curling kastede, fejede og råbte sig ind i mange danskeres hjerter ved vinter-OL i japanske Nagano i 1998, hvor holdet anført af skipper Helena Blach Lavrsen med en sølvmedalje sikrede Danmark den første - og hidtil eneste - medalje ved et vinter-OL nogensinde. Curlingsporten fik efterfølgende en opblomstring i Danmark. Antallet af curlingspillere steg fra 573 i 1998 til 1.017 i 1999, og medlemstallet lå i de efterfølgende år på nogenlunde samme niveau. I 2010 nåede Dansk Curling Forbund sit hidtidige topniveau med 1.258 spillere, men siden er det gået tilbage. Den seneste opgørelse, som Danmarks Idrætsforbund har lavet, viser, at der i dag er 840 aktive curlingspillere i Danmark. Lige godt 40 af dem spiller i de nordjyske curlinghaller, hvor Aalborg Curling Klub kan mønstre 25 medlemmer, mens Frederikshavn Curling Club har 17 aktive spillere. - Det er ikke en sport, der dyrkes af så mange, som den burde, siger Ole Jonsson, der er medlem af bestyrelsen i Frederikshavn Curling Club. Det er ikke svært for curlingklubberne at lokke potentielle spillere ud i hallerne. Særligt, når der hvert fjerde år er vinter-OL, får mange lyst til at prøve sporten. Sådan går det formentlig også denne gang, hvor Danmark både har et kvinde- og et herrelandshold med ved vinterlegene i sydkoreanske Pyeongchang. - Vi har mange firmaer ude at prøve at curle, men det er svært at få dem til at komme igen, siger Ole Jonsson. OL-succes skal skaffe medlemmer I Frederikshavn formår de trods det begrænsede medlemstal at mønstre to hold, som spiller med i den jysk-fynske turnering. I Aalborg er der en del studerende på medlemslisten, og derfor har klubben kun motionshold, da tiden ikke er der til at spille med i Danmarksturneringen. De nordjyske curlingklubber håber, at årets vinter-OL i Sydkorea endelig kan give sporten sit gennembrud. Derfor er der åbent hus-arrangementer i både Aalborg og Frederikshavn, så interesserede spillere kan teste deres evner på isen i sporten, som er Danmarks femtemindste målt på antallet af aktive spillere. De danske landshold indleder begge den olympiske turnering i Pyeongchang onsdag. Begge hold møder Sverige i den første af ni kampe i gruppespillet, hvor holdene, som ledes af henholdsvis Madeleine Dupont og Rasmus Stjerne Hansen, skal forsøge at hente sejre nok til at kvalificere sig til medaljekampene.

Referat:
Vinter-OL i Sydkorea er i gang, og onsdag skal de danske curlinglandshold i aktion for første gang. De to nordjyske curlingklubber er glæde for, at der igen er fokus på sporten, men higer stadig efter det store medlemsboom.